हमारा पड़ोसी देश नेपाल खूबसूरती और प्रकृति के अजूबों से भरा हुआ है। यहाँ जाना हमारे लिए वैसा ही है, जैसे एक शहर से दूसरे शहर जाना। इस देश की सीमा में हम पैदल चलते-चलते ही घुस सकते हैं। यहाँ के जब प्रमुख शहरों की बात होती है तो काठमांडू का नाम आता है। लेकिन काठमांडू के समान ही एक और खूबसूरत शहर है, पोखरा। पोखरा नेपाल का प्रमुख शहर है, जहाँ विराट हिमालय के अद्भुत नजारों का आनंद लिया जा सकता है। इसी शहर में एक खूबसूरत झील है, फेवा झील जिसके किनारे बैठाना एक अलग प्रकार का सुखद एहसास है। यहाँ प्रकृति और संस्कृति का अनूठा संगम देखने को मिलता है। तो चलिए आज उसी खूबसूरत फेवा झील के सफर पर चलते हैं।